PULLOTETTU VIIDAKKO: MAAILMA

Maapallolta alkoi massiivinen levittäytyminen aurinkokuntaan 30 vuotta sitten. Antimateriareaktorit, nanokokoaminen ja mielten tallennus sekä lataaminen (*egonsiirto*) ja uusiin kehoihin (*morfeihin*) sukittaminen mahdollistivat ennennäkemättömän laajentumisen. *Transihmiskunnalle* - ihmiset, tekoälyt eläinupliftit - aukesi loputtomat mahdollisuudet, kun egonsiirto mahdollisti ainakin paperilla ikuisen elämän mitä ihmeellisimmissä kehoissa. Mutta kukoistuskausi päättyi lyhyeen, kun katastrofaalinen koneälysingulariteetti (*Lankeemus)* teki Maapallosta savuavan erämaan, ja surmasi 95% aurinkokunnan väestöstä. Monet pakenivat tuhoa egonsiirtoteknologialla, ja heistä tuli kehoa vailla olevia mielipakolaisia (*infugee)*. Vailla elinkelpoista planeettaa jäljelle jäänyt transihmiskunta muodosti uusia yhteisöjä, suuria ja pieniä.

Marsissa, Lunassa ja näiden lähiavaruudessa *Planeettojen Konsortio* -niminen jättiyritysten liitto kohosi Lankeemuksen jälkeisestä kaaoksesta. Se oli vastaanottanut Lankeemuksessa miljoonia egosiirtoja, ja kapitalismin tiukoilla ehdoilla tarjosi pakolaisille mahdollisuutta työskennellä ansaitakseen itselleen uuden kehon. Varjellakseen ihmisyyttä uudelta katastrofilta, se kielsi koneälyt ja piti nanokokoajien tuoman rajattoman valmistuskyvyn tiukasti omissa käsissään. Se otti haltuunsa Marsin terraformausprojektin, ja lupasi, että parissa sadassa vuodessa transihmiskunnalla olisi uusi elinkelpoinen asuinplaneetta. Muualla aurinkokunnassa anarkistit, luddiitit ja fasistit perustivat omia yhteisöjään, mutta suuri ja voimakas Konsortio katsoi olevansa ihmisyyden todellinen tulevaisuus.

Vuonna 12 JL (Jälkeen Lankeemuksen) Konsortiota hallitsee edelleen kymmenkunta jättiyritystä. Yhteiskuntaa pyörittävät voimat ovat hyperkapitalismi, kehitysusko, ja näitä palveleva rajallinen demokratia. Vaikka yhteiskunnan vaikuttajat vakuuttavat, että Konsortio on tilaisuuksien yhteiskunta ja jokainen on oman onnensa seppä, tosiasia on että hyperkapitalistinen luokkayhteiskunta tarjoaa valtaosalle sen asukkaista vain vähän vaikuttamismahdollisuuksia. Kuolema voi olla kierrettävissä, mutta uusi keho maksaa rahaa, ja kehottomana infomorfina eläminen ajaa useimmat masennukseen. Läheskään kaikilla Lankeemuksesta talteen otetuilla ei ole vielä kehoa, köyhemmillä on varaa vain konemorfeihin, ja yhteiskunta kuitenkin toimii biologisten morfien ehdoilla.

*Experia* on yksi Konsortion suurista jäsenyrityksistä. Se on media-, mainos-, brändäys-, meemi- ja futurologia-alan jättiyritys, joka ei ainoastaan ennusta tulevaisuutta, vaan pyrkii aktiivisesti tuottamaan sitä. Se toimii usein myös fasilitaattorina muiden hyperkorporaatioiden yhteisoperaatioissa. Huolimatta siitä, että se on tunnettu pääasiassa media-alan toimijana, sillä on paljon intressejä muuhunkin.